પ્રજાને હેરાન કરતા રાક્ષસ અને રાવણને કાઢો ઃ કેશુભાઈ
- ગૌચરની જમીન ઉદ્યોગ પતિઓને, ગાયોને કતલખાને
- મોં પર ઘણા સમયથી તાળાં માર્યા છે, પણ હવે રહેવાતું નથી, સહેવાતું નથી
- બધા ગુના આદિવાસીઓના નામે ઠોકી દેવાય છે
- રાષ્ટ્રીય નેતાઓ ભયભીત છે
હાલોલ,તા.૧૦
લપોડશંખ પ્રજાનું દુઃખ અને દર્દ કદી દૂર નહીં કરે ઃ ઘોઘંબા તાલુકામાં આદિવાસી અધિકાર ગર્જના સંમેલન ગજવતા કેશુભાઈ
એકબાજુ રાજકોટમાં ભાજપની પ્રદેશ કારોબારી બેઠકમાં ગુજરાત વિધાનસભાની ચૂંટણીને ધ્યાનમાં રાખીને વ્યૂહરચના ગોઠવાઇ રહી છે તો બીજી બાજુ નરેન્દ્ર મોદી સામે બાંયો ચડાવતા કેશુભાઇએ આદિવાસી સંમેલનમાં કહ્યું હતું કે પ્રજાને હેરાન કરે તે રાક્ષસ અને રાવણ કહેવાય. અત્યારે શાસનમાં જે બેઠેલા છે રાક્ષસ અને રાવણ જ છે, (અને આવા રાક્ષસને કાઢવો જ જોઈએ)
આપણે જ ઢોલ વગાડીએ છીએ તે અંદર પોલો હોય છે. આ સરકારનું પણ એવું જ છે. બધુ અંદરથી પોલું જ છે, અને લપોડશંખની સાંકળ નબળી પડી છે. એક કડી તૂટશે એટલે બધી જ કડી તૂટવા માંડશે, એમ કહી કેશુભાઇએ મોદીનું નામ લીધા વિના તેમને લપોડશંખ કહ્યા હતા.
ભાજપની ધનદાન યોજના અંગે તેમણે ગંભીર આક્ષેપ કરતા કહ્યું હતું કે ૫૦૦ કરોડ કાર્યકર્તાઓના નામે અધિકારીઓએ ઉઘરાવ્યા તે ખંડણી સમાન જ છે. ગુજરાતમાં હાલ આવું બધુ ચાલી રહ્યું છે. ઉપરાંત ખૂન, લૂંટ, બળાત્કાર અને ચોરીના બનાવોએ માઝા મુકી છે. આ બધા ગુના આદિવાસીઓના નામે ઠોકી દેવાય છે, અને તેઓનું શોષણ કરવામાં આવે છે. આ બધુ જોઇને દિલ વ્યથિત થઇ રહ્યું છે. અમારી વ્યથા તમને કહેવા આવ્યા છીએ અને તમારી વાત અમારે સાંભળવી છે.
મોદી સરકાર પર પ્રહાર કરતાં તેમણે જણાવ્યું હતું કે પ્રજાને ભરમાવતા જાતજાતના પેકેજોની જાહેરાતો કરવામાં આવે છે અને બજેટમાં જેની જોગવાઇ હોય તેને જ પેકેજ તરીકે ખપાવી દઇને આદિવાસી પ્રજાની અજ્ઞાાનતાનો લાભ લઇને તેનો ગેરલાભ લઇને છેતરપિંડી કરવામાં આવે છે.
ગુજરાતમાંથી દોઢ લાખ એકર ગૌચરની જમીનની ઉદ્યોગપતિઓને લહાણી કરી દેવાઇ છે અને પરિણામે ગાયો માટે ગૌચર નહીં રહેતા ગાયો કતલખાને ધકેલાઇ રહી છે, તેવો આક્ષેપ પણ તેમણે કર્યો હતો.
તેમણે વધુમાં કહ્યું હતું કે ૨૦૦૧-૨૦૦૨માં ૮૧ લાખ છોકરા છોકરીઓ અભ્યાસ કરતા હતા. આજે દસ વર્ષ બાદ વસ્તીમાં એક કરોડનો વધારો થવા છતાં માત્ર ૮૨ લાખ વિદ્યાર્થીઓ જ અભ્યાસ કરે છે. વસ્તી વધારાના પ્રમાણમાં ૯૮ લાખ વિદ્યાર્થીઓ ભણતા હોવા જોઇએ. ખાનગી શિક્ષણ સંસ્થાઓને અપાતી આડેધડ મંજુરીથી આદિવાસી બાળકોને અભ્યાસથી વેગળા કરવા બરાબર છે. સેલ્ફ ફાઇનાન્સ શિક્ષણ સંસ્થાઓએ શિક્ષણનું વ્યાપારી કરણ કરી દેતા આદિવાસીઓ અને ગરીબોને શિક્ષણ મેળવવું અઘરૃ થઇ ગયું છે.
માજી મુખ્યમંત્રી સુરેશભાઇ મહેતાએ રોષ ઠાલવતા કહ્યું હતું કે છેલ્લા ૧૦ વર્ષના શાસનમાં ચારેબાજુ ભયનું વાતાવરણ સર્જાયેલુ છે. આજે ભાજપાની રાષ્ટ્રીય કારોબારીમાં નેતાઓ પણ કાંઇ બોલી શકતા નથી તેવો ભય ફેલાયેલો છે.
માજી કેન્દ્રીય મંત્રી કાશીરામ રાણાએ જણાવ્યું હતું કે આજે ૧૦,૦૦૦ જેટલી જગ્યાઓ આદિવાસીઓ માટે ખાલી છે. છતાં તે ભરી નથી અને લાયક ઉમેદવારો મળતા નથી તેવું કારણ રજુ કરીને જગ્યાઓ ભરાતી નથી અને અન્યાય કરાય છે. ૬૦ ટકા જેટલી અનામત જગ્યાઓ ખાલી છે, અને તે ભરવા માટે આ સરકાર કોઇ પ્રયત્ન કરતી નથી.
ભુતપૂર્વ ગૃહમંત્રી શ્રી ગોરધન ઝડફીયાએ આક્રમક શૈલીમાં સરકારની ઝાટકણી કાઢી હતી. તેમણે કહ્યું હતું કે અંગ્રેજોને પણ સરમાવે તેવું આ સરકારનું વર્તન છે. સરકારના આદેશથી પોલીસ તંત્ર આ સંમેલનને નિષ્ફળ બનાવવા માટે આદિવાસીઓને આવતા રોક્યા છે. તેઓને લઇને આવતા વાહનોને અટકાવ્યા છે, ત્યારે પોલીસ તંત્ર નોંધ લેછે કે આગામી વિધાનસભાની ચૂંટણી બાદ અમે સત્તા પર આવીશું અને ત્યારે તમારે અમારા હાથ નીચે જ કામ કરવાનું છે તે યાદ રાખજો.